b'\n_START_ARTICLE_\nMarc Albrighton\n_START_SECTION_\nAston Villa\n_START_PARAGRAPH_\nAlbrighton aloitti uransa kotipaikkakuntansa Mile Oak Monarchesissa ennen kuin h\xc3\xa4net pyydettiin Aston Villan paikalliskilpailijan West Bromwich Albionin harjoituksiin. H\xc3\xa4nt\xc3\xa4 ei kuitenkaan otettu joukkueeseen mukaan ja h\xc3\xa4n siirtyi Aston Villaan 8-vuotiaana. _NEWLINE_Alle 18-vuotiaiden ja reservijoukkueiden j\xc3\xa4lkeen h\xc3\xa4n pelasi ensimm\xc3\xa4isen aikuisten ottelunsa hein\xc3\xa4kuussa 2008 vaihtopelaajana. UEFA Cupissa Albrighton n\xc3\xa4htiin ensimm\xc3\xa4isen kerran helmikuussa 2009 TsSKA Moskovaa vastaan. _NEWLINE_Valioliigassa Albrighton pelasi ensimm\xc3\xa4isen ottelunsa kauden 2009\xe2\x80\x932010 ensimm\xc3\xa4isen\xc3\xa4 pelip\xc3\xa4iv\xc3\xa4n\xc3\xa4 Wigan Athleticia vastaan. H\xc3\xa4n tuli kent\xc3\xa4lle vaihdosta ja pelasi 22 minuuttia. H\xc3\xa4n edusti Aston Villaa kauden 2009\xe2\x80\x932010 aikana yhteens\xc3\xa4 kolmessa Valioliigan ottelussa sek\xc3\xa4 yksitt\xc3\xa4isiss\xc3\xa4 otteluissa sek\xc3\xa4 FA Cupissa ett\xc3\xa4 Liigacupissa. Suuren osan kaudesta h\xc3\xa4n jatkoi viel\xc3\xa4 seuran reservijoukkueessa._NEWLINE_Kausina 2010\xe2\x80\x932011 ja 2011\xe2\x80\x932012 Albrighton sai paljon peliaikaa Aston Villan edustusjoukkueessa. H\xc3\xa4n pelasi ensiksi mainitulla 29 valioliigaottelua, 20:ss\xc3\xa4 avauskokoonpanossa, ja teki yhden kauden maalienn\xc3\xa4tyksekseen viisi maalia. J\xc3\xa4lkimm\xc3\xa4isell\xc3\xa4 h\xc3\xa4n pelasi 26 valioliigaottelua, 15:ss\xc3\xa4 avauskokoonpanossa, ja teki kaksi maalia._NEWLINE_Kaudella 2012\xe2\x80\x932013 Albrightonia vaivasivat loukkaantumiset. Ennen kauden alkua h\xc3\xa4n sai jalkap\xc3\xb6yd\xc3\xa4nluun murtuman, joka piti h\xc3\xa4net sivussa syyskuun loppuun, ja tammikuussa h\xc3\xa4n sai jalkamurtuman, joka piti h\xc3\xa4net sivussa koko loppukauden. Kaudella 2013\xe2\x80\x932014 Albrighton pelasi ensimm\xc3\xa4isen valioliigaottelunsa vasta marraskuun lopussa. Kauden alkupuolella h\xc3\xa4n toipui ensin kurkkuleikkauksesta ja pelasi sitten muutaman ottelun lainasopimuksella mestaruussarjaseura Wigan Athleticissa. _NEWLINE_Albrighton pelasi Aston Villan edustusjoukkueessa yhteens\xc3\xa4 101 ottelua, joista 86 Valioliigassa. Seura ei uusinut h\xc3\xa4nen sopimustaan vuonna 2014, joten h\xc3\xa4nest\xc3\xa4 tuli vapaa pelaaja.\n_START_SECTION_\nLeicester City\n_START_PARAGRAPH_\nToukokuussa 2014 Albrighton allekirjoitti nelivuotisen sopimuksen Valioliigan nousijajoukkue Leicester Cityn kanssa. H\xc3\xa4n pelasi vain yhdeks\xc3\xa4ss\xc3\xa4 valioliigaottelussa ennen huhtikuun 2015 alkua, mutta t\xc3\xa4m\xc3\xa4n j\xc3\xa4lkeen h\xc3\xa4n pelasi kauden kaikki viimeiset yhdeks\xc3\xa4n ottelua, joista Leicester voitti seitsem\xc3\xa4n. Kaudella 2015\xe2\x80\x932016 h\xc3\xa4n pelasi Leicesterin kaikki 38 valioliigaottelua, n\xc3\xa4ist\xc3\xa4 34 avauskokoonpanossa, seuran voittaessa liigamestaruuden.\n_START_SECTION_\nMaajoukkueura\n_START_PARAGRAPH_\nHuhtikuussa 2009 Albrighton debytoi Englannin alle 20-vuotiaiden maajoukkueessa ja syyskuussa 2010 alle 21-vuotiaissa.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nAlbrighton on ollut suuri Aston Villan kannattaja pienest\xc3\xa4 asti. H\xc3\xa4n on nimennyt David Ginolan ja Benito Carbonen idoleikseen.'